De drømte om en plads for bordenden. TV2 Nord har fulgt Jan Nymark Thaysen, Birgit Hansen og Lene Aalestrup på valgdagen i programmet ”Kampen om kæden”.

- Det her tidspunkt er det allersværeste. Vi kan ikke gøre mere som kandidater. Det er tirsdag 16. november, og over hele landet har danskerne været i stemmeboksene for at sætte kryds ud for den kandidat eller det parti, de bedst kan lide. Nu er valgstederne lukket, og tilbage er der kun at vente, før de benhårde forhandlinger kan begynde. Se ”Kampen om kæden” her: I Frederikshavn Kommune har borgmester Birgit Hansen fra Socialdemokratiet noget at leve op til. Ved valget fire år forinden blev hun danmarksmester i personlige stemmer med hele 42 procent af stemmerne i Frederikshavn Kommune. - Selvom jeg er garvet, synes jeg stadig, det er spændende. På den ene side glæder jeg mig, på den anden side er jeg også lidt nervøs. I dag vurderer vælgerne, om vi har gjort det godt, siger hun. Valgdagen er for mange politikere en dag, hvor de har særlige traditioner. Sådan har det også været for Birgit Hansen, som plejer at spise morgenmand hos sine forældre. Men i år er det anderledes. For nylig mistede Birgit Hansen sin mor. - Min far har ringet her til morgen og sagt: “Det skal nok gå, Birgit”, fortæller hun i ”Kampen om kæden”. Tre generationer samles til valg I Rebild Kommune er der nærmest familiekomsammen for familien Aalestrup i Støvringhallen. Lene Aalestrup er borgmesterkandidat for Det Konservative Folkeparti, datteren Emilie Aalestrup stiller også op til byrådet, og Lenes far, Bent Aalestrup, har siddet i byrådet fra 1985 til 1997. Rebild Kommune er et af de steder, der på valgaftenen har pressens bevågenhed. Det er bestemt ikke givet på forhånd, hvem der ender med at kunne iføre sig den eftertragtede borgmesterkæde. - Alt kan ske her i Rebild. Det har vi vist flere gange. Jeg kan godt forstå, at der er meget fokus på os, fordi vi er lidt utilregnelige, siger Lene Aalestrup. Stor opgave for Jan i Aalborg TV2 Nord følger også udfordreren i Aalborg Kommune, Jan Nymark Thaysen fra Venstre. Aalborg har været rød i næsten et århundrede, og Jan Nymark Thaysen er på en svær mission, hvis han skal overtage borgmesterkæden fra Socialdemokratiets Thomas Kastrup-Larsen. Det er han udmærket klar over. - Vi har vidst fra starten, at det ville være udfordrende, siger han. Succeskriteriet er da også ”bare” at opretholde status quo for Venstre. - Jeg skal mindst have 5000 stemmer. Et ønskescenarie er 7500 stemmer, men det er jo ikke til at vide, siger han. Kom med helt tæt på kandidaterne og forhandlingerne i ”Kampen om kæden” lige her: